Document ID: 31998L0067

Komisjoni direktiiv 98/67/EÜ,
7. september 1998,
millega muudetakse direktiive 80/511/EMÜ, 82/475/EMÜ, 91/357/EMÜ ja nõukogu direktiivi 96/25/EÜ ning tunnistatakse kehtetuks direktiiv 92/87/EMÜ
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse segasöötade turustamist käsitlevat nõukogu 2. aprilli 1979. aasta direktiivi 79/373/EMÜ [1] (viimati muudetud komisjoni direktiiviga 97/47/EÜ [2]), eriti selle artikli 4 lõiget 2 ja artikli 10 lõiget a,
võttes arvesse söödamaterjalide ringlust käsitlevat ja direktiive 70/524/EMÜ, 74/63/EMÜ, 82/471/EMÜ ning 93/74/EMÜ muutvat ja direktiivi 77/101/EMÜ kehtetuks tunnistavat nõukogu 29. aprilli 1996. aasta direktiivi 96/25/EÜ, [3] eriti selle artikli 11 lõiget b,
ning arvestades, et:
direktiivi 96/25/EÜ vastuvõtmisega kaovad mõisted "lihtsöödad" ja "toormaterjalid"; söötasid käsitlevates ühenduse õigusaktides, s.o nõukogu direktiivides 70/524/EMÜ [4] (viimati muudetud komisjoni direktiiviga 98/19/EÜ [5]), 74/63/EMÜ [6] (viimati muudetud komisjoni direktiiviga 98/60/EÜ [7]), 82/471/EMÜ [8] (viimati muudetud direktiiviga 96/25/EÜ) ja 93/74/EMÜ [9] (viimati muudetud direktiiviga 96/25/EÜ) tuleb need mõisted asendada mõistega "söödamaterjal", kusjuures mõiste "söödamaterjal" asendatakse vajaduse korral direktiivis 96/25/EÜ piiritletud määratlusega; see mõjutab ka segasöötade määratlust; samal põhjusel tuleb muuta ka komisjoni direktiive 80/511/EMÜ, [10] 82/475/EMÜ [11] (viimati muudetud direktiiviga 91/334/EMÜ [12]) ja 91/357/EMÜ [13] (viimati muudetud direktiiviga 97/47/EÜ);
märgistamise eesmärgil koostatud segasöödakomponentide nimekiri on esitatud komisjoni 26. oktoobri 1992. aasta direktiivis 92/87/EMÜ, [14] millega kehtestatakse avatud nimekiri nende peamiste komponentide kohta, mida tavaliselt kasutatakse ja turustatakse segasöötade valmistamiseks, mis on mõeldud loomadele, välja arvatud lemmikloomad; direktiivis 96/25/EÜ on aga lihtsöödad ja toormaterjalid ühendatud ühte söödamaterjalide rühma ning kehtestatud avatud nimekiri nende peamiste söödamaterjalide kohta, mida võib ringlusesse lasta ainult kõnesolevas direktiivis esitatud nimetusi kasutades ja tingimusel, et need vastavad selles direktiivis esitatud kirjeldustele; direktiiv 92/87/EMÜ on seega iganenud ja tuleb tühistada;
on vaja tagada direktiivi 96/25/EÜ lisade pidev kohandamine teaduse ja tehnika arengu viimaste edusammudega; selleks, et need kohandamised tehtaks ladusalt, tuleb käesolevas direktiivis ettenähtud korras sisse seada alalise söödakomitee kaudu toimuv tihe koostöö liikmesriikide ja komisjoni vahel;
käesoleva direktiiviga kehtestatud söödamaterjalide nimetamist ja kirjeldamist puudutavad sätted peavad olema kohaldatavad, ilma et see piiraks nende eeskirjade kohaldamist, mis on ette nähtud veterinaarõigusaktidega, eeskätt nõukogu 27. novembri 1990. aasta direktiiviga 90/667/EMÜ, [15] millega kehtestatakse veterinaareeskirjad loomsete jääkide ja jäätmete kõrvaldamise, ümbertöötamise ning turuleviimise kohta, samuti patogeenide vältimise kohta loomset päritolu või kalast valmistatud loomasöötades ning muudetakse direktiivi 90/425/EMÜ (direktiivi on viimati muudetud Austria, Soome ja Rootsi ühinemisaktiga);
mäletsejaliste tervise kaitsmiseks ohu eest, mis on põhjustatud sellest, et kasutatavad valkude töötlemise meetodid ei taga alati veiste spongioosse entsefalopaatia tekitajate täielikku inaktiveerimist, võttis komisjon 27. juunil 1994. aastal vastu otsuse 94/381/EÜ [16] veiste spongioosse entsefalopaatia suhtes rakendatavate teatavate kaitsemeetmete ning imetajatelt pärinevate valkude söötmise kohta (otsust on viimati muudetud otsusega 95/60/EÜ [17]), millega keelatakse sööta mäletsejalistele imetajate koevalkusid, välja arvatud teatavaid tooteid, mis ei kujuta ohtu tervisele;
segasöötades keelatud komponentide nimekirja kehtestanud otsuse 91/516/EMÜ muutmise kohta tehtud komisjoni 28. juuli 1997. aasta otsusega 97/582/EÜ [18] keelati praktilistel kaalutlustel ja õiguslikku järjekindlust silmas pidades imetajate koevalkude kasutamine mäletsejaliste segasöötades;
lihtsöötade turustamist käsitlevas nõukogu 23. novembri 1976. aasta direktiivis 77/101/EMÜ [19] (viimati muudetud komisjoni direktiiviga 97/47/EÜ) ja direktiivis 79/373/EMÜ on ette nähtud, millised märgistused peavad olema imetajate koevalkudest koosnevatel lihtsöötadel ja neid valkusid sisaldavatel segasöötadel selleks, et kasutajad ei söödaks neid mäletsejalistele söötasid käsitlevate sätete ja veterinaarseaduste mittetundmise tõttu; direktiivi 96/25/EÜ tuleb täiendada vastavate meetmetega;
ettenähtud märgistamissätted ei piira teiste rangemate sätete kohaldamist, mida mõned liikmesriigid võivad vastu võtta kooskõlas direktiivi 90/667/EMÜ artikli 1 lõikega 2;
rangemaid keeldusid rakendavad liikmesriigid peavad kohandama märgistamise kohta käivaid sätteid nii, et need oleksid kooskõlas nendes riikides kehtivate keeldudega;
söödamaterjalid on sageli kemikaalidega töödeldud ja võivad seetõttu sisaldada teatavaid keemilisi lisandeid, sest nende valmistamisel on kasutatud direktiivis 70/524/EMÜ märgitud tehnilisi abivahendeid; selle tagamiseks, et söödamaterjal lastaks ringlusse ainult siis, kui see on puhas, ehtne ja nõutava turustuskvaliteediga, samuti ühtse turu tõrgeteta toimimise tagamiseks, tuleb vastu võtta üldised eeskirjad söödamaterjalide keemilise puhtuse kohta, mille kohaselt nende tootmismenetlusest põhjustatud keemilised lisandid tuleb eemaldada sel määral, kui lubavad head valmistamistavad;
selleks et võimaldada tööstusel kohaneda käesoleva direktiivi sätetega, tuleb ette näha üleminekuaeg; söödamaterjalid, mis on lastud ringlusse enne käesoleva direktiivi kohaldamise tähtaega, võivad jääda ringlusse kuni selle üleminekuaja lõpuni;
käesolevas direktiivis ettenähtud meetmed on kooskõlas alalise söödakomitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 80/511/EMÜ artikli 1 lõike 2 punktis b asendatakse mõiste "komponent" mõistega "söödamaterjal".
Artikkel 2
Direktiivi 82/475/EMÜ pealkirjas, artiklis 1 ja lisas asendatakse mõiste "komponent" igal pool mõistega "söödamaterjal".
Artikkel 3
Direktiivi 91/357/EMÜ pealkirjas, artiklis 1 ja lisas asendatakse mõiste "komponent" igal pool mõistega "söödamaterjal".
Artikkel 4
Direktiivi 96/25/EÜ lisa asendatakse käesoleva direktiivi lisaga.
Artikkel 5
Käesolevaga tunnistatakse kehtetuks direktiiv 92/87/EMÜ.
Artikkel 6
Käesoleva direktiiviga kehtestatud sätted ei piira loomade toitmise kohta käivate veterinaareeskirjade kohaldamist.
Artikkel 7
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 31. detsembril 1998. Liikmesriigid teatavad sellest viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.
Artikkel 8
Liikmesriigid näevad ette, et enne 1. jaanuari 1999 ringlusse lastud söödamaterjalid, mis ei vasta käesoleva direktiivi nõuetele, võivad jääda ringlusse kuni 31. detsembrini 1999.
Artikkel 9
Käesolev direktiiv jõustub 1. juulil 1998.
Artikkel 10
Käesolev direktiiv on adresseeritud liikmesriikidele.
Brüssel, 7. september 1998

Labels: 0
3
15
6